Lesersbrief: My ondervinding met UnisaUnisa (Foto: Gauteng-toerisme) Lyzanne Roux van Kanada skryf: Graag wil ek my Unisa-ondervinding met julle deel. Dit is ’n baie persoonlike en baie hartseer verhaal vir my, want my drome om ’n graad te ontvang, lê nou in skerwe. In 2013 (ek was 24 jaar oud) het ek by die Universiteit van Suid Afrika (Unisa) geregistreer omdat ek voltyds werk. Ek was baie opgewonde vir wat voorlê en ook omdat dit my ma se ou alma mater was. Die afgelope vyf en ’n half jaar was ongelooflik stresvol, frustrerend en byna onmoontlik. Ná jare se trane, as gevolg van Unisa se nalatigheid, sal ek nie meer my graad kan voltooi nie. My ondervinding het die volgende behels: Dit was baiekeer ’n gespook om betyds geregistreer te kom omdat my punte nog uitstaande was teen die afsnydatum van registrasie. Ná ’n magdom nood-e-posse aan Unisa, waarop: (1) niemand gereageer het nie; (2) ek kennisgewings ontvang het dat my e-pos uitgewis is sonder dat dit gelees is; of (3) ek ’n e-pos ontvang om my mee te deel dat ek die verkeerde persoon gekontak het, was ek telkens verheug indien ek uiteindelik en wel my uitslae een of twee dae voor die registrasiesperdatum ontvang het. Ek was ’n paar keer “begroet” met ’n 0%-uitslag omdat ek “afwesig was vir die eksamen”. Gelukkig kon ek telkens my bewyse indien – wat op sy beurt ŉ verdere uitmergeling was. Sulke gevalle laat enige mens na aan senu-ineenstortings en in trane… die onbeantwoorde e-posse; die vra van vriende en familie om Unisa namens my te kontak; die verandering van my selfoonplan om internasionale oproepe na Suid-Afrika te kon maak, met meestal niemand wat die telefoon by Unisa (wil) optel nie. Soms, uit die bloute, was ek gelukkig, en kon ek weer registreer. Ná ’n suksesvolle registrasie, en die oopmaak van jou studentportaal, word jy met ŉ skok begroet deur opdragte wat oor ’n week of minder ingehandig moet word (oor, byvoorbeeld, bewysindiening dat ek wel eksamen afgelê het). Teen dié tyd het my studiemateriaal nog nie eens opgedaag nie, en al is dit wel aanlyn beskikbaar, moet voorgeskrewe boeke ten duurste bestel word omdat dit Suid-Afrikaanse boeke is, en boonop ’n ewigheid duur om in Kanada aan te kom. Ek sou nog net drie jaar swot om te gradueer. Nou het my hele lewe egter verander! Toe ek in 2018 vir die tweede semester wou registreer, kon ek weer eens nie registreer nie omdat my punte nog uitstaande was. Toe ek uiteindelik my punte ontvang, was die registrasietyd reeds verby. Ná ŉ kwinteljoen e-posse wat nooit beantwoord is nie, het ek maar aanvaar dat ek eers weer vir die eerste semester van 2019 kan registreer. Groot was my onsteltenis toe ek ’n brief van Unisa ontvang waarin ek meegedeel is dat ek nie aan die kredietvereistes van 2018 voldoen het nie, en as gevolg daarvan nie verder deur Unisa kan swot nie. Hierdie hele situasie het my hart gebreek. Die laaste vyf en ’n half jaar van tyd, harde werk, toewyding, geld en opofferings, is by die deur uit. Hier sit ek in Kanada en probeer nou om my krediete na universiteite hier oor te plaas, maar nêrens word my Unisa-krediete erken nie. Dus, al die jare was geld- en tydmors. Vir dié wat dit oorweeg om deur Unisa te swot, moenie jou geld of jou tyd mors nie. Daar is absoluut geen kommunikasie en/of korrespondensie nie! Noudat ek alles verloor het, wil ek my storie met ander deel. Ek weet Unisa was al in die media as gevolg van hul swak diens, maar hier is mense se toekoms en lewe op die spel!